钦定古今图书集成/理学汇编/文学典/第084卷 > 王应麟
## 钦定古今图书集成/理学汇编/文学典/第084卷 > 王应麟

按《宋史儒林传》：“应麟，字伯厚，庆元府人。九岁通《六经》。
淳祐元年举进士，从王埜受学，调西安主簿。民以年
少易视之，输赋后时，应麟白诸郡绳以法，遂立办。诸
校欲为乱，知县事翁甫仓皇计不知所出，应麟以礼
谕服之，差监平江百万东仓。调浙西提举常平盐茶，
主管帐司，部使者郑霖异待之。丁父忧，服除，调扬州”
教授。初，应麟登第，言曰：“今之事举子业者，沽名誉，得
则一切委弃，制度典故漫不省，非国家所望于通儒。”
于是闭门发愤，誓以博学宏辞科自见，假馆阁书读
之。宝祐四年中是科。应麟与弟应凤同日生，开庆元
年亦中是科，诏褒谕之，添差浙西安抚司干办公事。
帝御集英殿策士，召应麟覆考，考第既上，帝欲易第
七卷寘其首，应麟读之，乃顿首曰：“是卷古谊若龟镜，
忠肝如铁石，臣敢为得士贺。”遂以第七卷为首选，及唱名，乃文天祥也。迁主管三省、枢密院架阁文字，迁
国子录，进武学博士。疏言：“陛下阅理多，愿治久。当事
势之艰，舆图蹙于外患，人才乏而民力殚。宜强为善，
增修德，无自沮怠，恢弘士气，下情毕达。操纲纪而明
委任，谨左右而防壅蔽，求哲人以辅后嗣。”既对，帝问
其父名，曰：“尔父以陈善为忠，可谓继美。丁大全欲致
应麟，不可得。”迁太常寺主簿。面对，言：“淮戍方警，蜀道
孔艰，海表上流，皆有藩篱唇齿之忧。军功未集而吝
赏，民力既困而重敛，非修攘计也。陛下勿以宴安自
逸，勿以容悦之言自宽。”帝愀然曰：“边事甚可忧。”应麟
言：“无事深忧，临事不惧。愿汲汲预防，毋为壅蔽所欺。”
时大全讳言边事，于是应麟罢。未几，大全败，起应麟
通判台州。召为太常博士，擢秘书郎，俄兼沂靖惠王
府教授。彗星见，应诏极论执政、台谏、侍从之罪，积私
财、行公田之害。又言：“应天变莫先回人心，回人心莫
先受直言，箝天下之口，沮直臣之气，如应天何？”时直
言者多忤权臣意，故应麟及之。迁著作佐郎。度宗即
位，摄礼部郎官，草《百官表》。旧制，请听政，四表已上。一
夕入临，宰臣谕旨增撰三表，应麟操笔立就。丞相总
护，还辞位表三道，使者立以俟，应麟从容授之，丞相
惊服，即授兼礼部郎官，兼直学士院。马廷鸾知贡举，
诏应麟兼权直，俄兼崇政殿说书，迁著作郎，守军器
少监。经筵值人日雪，帝问有何故事，应麟以唐李峤、
李乂等应制诗对。因奏：“春雪过多，民生饥寒，方寸仁
爱，宜谨感召。”迁将作监。帝视朝，谓应麟曰：“为学要灼
见古人之心。”应麟对曰：“严恭寅畏，不敢怠皇，克勤克
俭，无自纵逸，强以驭下，制事以断，此古人之心。然操
舍易忽于眇绵，兢业每忘于游衍。”帝嘉纳之。既而转
对，言人君防未萌之欲，存不已之诚。擢兼侍立修注
官，升权直学士院，迁秘书少监兼侍讲。上疏论市舶，
不报。会贾似道拜平章事，叶梦鼎、江万里各求去，似
道亦求去。应麟奏：“孝宗朝阙相者亦逾年。”帝亟取以
谕之。似道闻应麟言，大恶之，语包恢曰：“我去朝士若
王伯厚者多矣。但此人素著文学名，不欲使天下谓
我弃士，彼盍思少自贬？”恢以告，应麟笑曰：“忤相之患
小，负君之罪大。”迁起居舍人，兼权中书舍人。冬，雷，应
麟言：“十月之雷，惟东汉数见，命令不专，奸邪并进，卑
逾尊，外陵内之象。当清天君，谨天命，体天德以回天
心，守成必法祖宗，御治必总威福。”似道闻之，斥逐之
意决矣。应麟牒阁门直前奏对，谓用人莫先察君子
小人。方袖疏待班，台臣亟疏驳之，由是二史直前之
制遂废。以秘阁修撰主管崇禧观。久之，起知徽州。其
父㧑尝守是郡，父老皆曰：“此清白太守子也。摧豪右，
省租赋。”民大悦。召为秘书监、中书舍人，力辞，不许。兼
国史编修、实录检讨兼侍讲，迁起居郎兼权吏部侍
郎，指陈成败逆顺之说，且曰：“国家所恃者大江，襄、樊
其喉舌，议不容缓。朝廷方从容如常时，事几一失，岂
能自安？”朝臣无以边事言者，帝不怿。似道复谋斥逐，
适应麟以母忧去，及似道溃师江上，授中书舍人兼
直学士院。即引疏陈十事：急征讨，明政刑，厉廉耻，通
下情，求将材，练军实，备粮饷，举实材，择牧守，防海道，
其目也。且言：“图大患者必略细故，求实效者必去虚
文。”因请“集诸路勤王之师，有能率先而至者，宜厚赏
以作勇敢之气，并力进战，惟能战斯可守。”进兼同修
国史、实录院同修撰兼侍读，迁礼部侍郎兼中书舍
人。日食，应诏论答天戒五事，陈备御十策，皆不及用。
寻转尚书兼给事中。左丞相留梦炎用徐囊为御史，
擢江西制置使黄万石等。应麟缴奏曰：“囊与梦炎同
乡，有私人之嫌。万石麤戾无学，南昌失守，误国罪大。
今方欲引以自助，善类为所搏噬者，必携持而去。吴
浚贪墨轻躁，岂宜用之？况梦炎舛令慢谏，谠言弗敢
告。今之卖降者，多其任用之士。”疏再上，不报，出关俟
命。再奏曰：“因危急而紊纪纲，以偏见而咈公议。臣封
驳不行，与大臣异论，势不当留。”疏入，又不报。遂东归。
诏中使谭纯德以翰林学士召，识者以为夺其要路，
宠以清秩，非所以待贤者。应麟亦力辞。后二十年卒。
所著有《深宁集》一百卷，《玉堂类槁》二十三卷，《掖垣类
槁》二十二卷，《诗考》五卷，《诗地理考》五卷，《汉艺文志考
证》十卷，《通鉴地理考》一百卷，《通鉴地理通释》十六卷，
《通鉴答问》四卷，《困学纪闻》二十卷，《蒙训》七十卷，《集解
践阼篇》《补注急就篇》六卷，《补注王会篇》《小学绀珠》十
卷，《玉海》二百卷，《词学指南》四卷，《词学题苑》“四十卷，《笔
海》四十卷，《姓氏急就篇》六卷，《汉制考》四卷，《六经天文
编》六卷，《小学讽咏》”四卷